Notum sit omnibus fidelibus tam Laïcis, quam Clericis, nec non Monachis, quod ministri Ducis Oddonis, Præpositus et alii super terram nostram, quam Sanctus Petrus, et Ecclesia Besuensis habet in Baleneva, quærelabant consuetudines malas, scilicet talliam pro cibo Ducis, pro qua re acceperunt V solidos de hominibus. Pro hac injuria Domnus Abbas Stephanus proclamationem faciens ad Ducem supradictum, et ad Ducissam uxorem ejus, inde ex utraque parte terminaverunt placitum apud Divionem; ad quod pergens D. Abbas Stephanus armatus suis cartis, suisque testimoniis, liberaliter disseruit, quod supradicta terra penitus Duci, neque suis ministris, nullam debebat consuetudinem, nec alicui viventi, nisi sancto Petro, et Besuensi Ecclesiæ. Hoc audiens Dux et uxor ejus statim fecerunt restituere supradicto Abbati illos V solidos suprascriptos per Ervejum Præpositum. Ille quoque non habens in promptu nummos, abstulit pellas suas de collo suo, reddit eas fidejussori, scilicet Joscelmo. Ille nempe illas reddidit Abbati Stephano; Abbas quoque secum eas detulit, et tandiu ipsas pelles habuit, donec vellet nollet Ervejus Præpositus illos quinque solidos reddidit.